
IRIZPENA, IRABAZTEKO XEDERIK GABEKO ENTITATEEN ZERGA ARAUBIDEARI ETA MEZENASGOAREN ZERGA PIZGARRIAK ARAUTZEN DITUENA FORU ARAUA APLIKATZEKO ARAUDIA ONARTZEN DUEN FORU DEKRETU PROIEKTUARI BURUZKOA (2026KO URTARRILAREN 23KO BILKURA)
I. XEDEA
2025eko ekainaren 20an, Aholku Batzorde honetan sartu zen Foru Dekretuaren proiektuari buruzko nahitaezko irizpena emateko eskaera. Foru Dekretu horrek irabazteko xederik gabeko erakundeen zerga araubideari eta mezenasgorako zerga pizgarriak arautzen dituena Foru Araua aplikatzeko Erregelamendua onartzen du Bigarren diputatu nagusiordea eta Ogasun, Finantza eta Aurrekontu saileko foru diputatuaren eskutik.
II. AURREKARIAK 
Arau xedapen honen helburua da indarrean dagoen abenduaren 23ko 35/2021 Foru Araua, irabazteko xederik gabeko entitateen zerga araubidea eta mezenasgorako zerga pizgarriak arautzen dituena, erregelamendu bidez garatzea, irabazteko xederik gabeko entitateen zerga araubidea eta mezenasgorako zerga pizgarriak aplikatzeko erregelamendu berri bat onartuz.
Abenduaren 23ko 35/2021 Foru Arau horrek berariaz indargabetu zuen uztailaren 12ko 16/2004 Foru Araua, irabazteko xederik gabeko erakundeen zerga araubideari eta mezenasgoaren zerga pizgarriak arautzen dituena.
Beraz, erregelamendu berri bat onetsi behar da, egungo araudira egokituko dena.
Irizpen eskaerarekin batera jarraian zehaztutako dokumentazioa bidali da:
1.Foru Dekretuaren proiektua, irabazteko xederik gabeko entitateen zerga araubidea eta mezenasgoaren zerga pizgarriak arautzen dituena 2025eko uztailaren 7ko Foru Araua aplikatzeko Erregelamendua onartzen duena.
2.Prozedura emakumeen eta gizonen berdintasunaren arloan aplikatu beharreko araudira egokitzen denez egiaztatzeko izapidea, 2025eko ekainaren 17an egina. 
3.Eragin ekonomikoari buruzko txostena, Zerga Datuak Aztertzeko eta Kudeatzeko Zerbitzuak egina, 2025eko ekainaren 16koa.
4.Entzunaldiko izapidea egiteko bidalitako mezu elektronikoa eta jasotako erantzuna. 7. Aldez aurreko kontsulta egiteko bidalitako mezu elektronikoa eta jasotako erantzuna. 
5.Proiektua aldatzeko ofizioa, 2025eko uztailaren 4koa.
6.Omisioari buruzko txostena, 2025eko uztailaren 4koa.
7.Aholku Batzordearen jakinarazpena, 2025eko urriaren 7koa.
8.Txosten laburtua, arau eraginari buruzkoa, Zerga Araudiaren Zerbitzuak 2025eko ekainaren 19an emana. 
9.Txosten laburtua, arau eraginari buruzkoa, Zerga Araudiaren Zerbitzuak 2026ko urtarrilaren 20an emana. 
10.Txostena, genero inpaktuari buruzkoa, Zerga Araudiaren Zerbitzuak 2025eko ekainaren 19an emana. 
11.Txostena, genero inpaktuari buruzkoa, Zerga Araudiaren Zerbitzuak 2026ko urtarrilaren 20an emana. 
III. GOGOETA JURIDIKOAK 
i.- AHOLKU BATZORDEAREN ESKUMENA ETA ARAUGINTZARAKO GAIKUNTZA.
Proiektuko erregelamendu arauak baliatutako eskumen tituluak 
a) Arabako Lurralde Historikoaren eskumena:
Espainiako Konstituzioaren lehen xedapen gehigarriak honako hau ezartzen du: “Konstituzioak foru-lurraldeen eskubide historikoak babesten eta errespetatzen ditu. Foru-araubide horren eguneratze orokorra, hala denean, Konstituzioaren eta autonomia-estatutuen eremuan burutuko da”. 
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”. 
Maiatzaren 23ko 12/2002 Legeak onetsitako EAEren eta estatuaren artean sinatutako Ekonomia Itunaren 1. artikuluak ezartzen duenez, lurralde historikoetako erakunde eskudunek lurralde bakoitzeko tributu araubideari eutsi eta hori ezarri eta arautu ahalko dute. 
b) Arabako Foru Aldundiaren eskumena: 
1983ko martxoaren 7ko Foru Arauaren 15. artikuluan, Arabako Lurralde Historikoaren erakunde antolamenduari buruzkoan, ezarri da Foru Aldundiari dagokiola, kide anitzeko erakundea den aldetik, araugintzako ahalmena baliatzea, estatuko edo autonomia erkidegoko legeekin bat etorriz, bai eta Batzar Nagusiek emandako kasuetan ere, foru araudiarekin bat etorriz.
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere.
Martxoaren 15eko 10/2023 Foru Arauak, Arabako Foru Aldundiaren Gobernu, Antolaketa eta Araubide Juridikoari buruzkoak, 7.2 artikuluan ezartzen duenaren arabera, Foru Gobernu Kontseiluari dagokio foru arauak garatu eta egikaritzeko araudiak onartzea, foru dekretuen bitartez.
Foru Gobernu Kontseiluaren martxoaren 30eko 40/1999 Foru Dekretuko 3.1. artikuluaren bidez Arabako Foru Administrazioaren Aholku Batzordea sortu eta Erregelamendu Organikoa onetsi zen. Artikulu horretan ezartzen denez, Aholku Batzordeak nahitaezko irizpena eman beharko du Lurralde Historikoaren eskumen esklusibokoak diren gaiak arautzeko foru arauak edo autonomia erkidegoko legeak betearazteko ematen diren arau xedapenen proiektuei buruz, arau garapena Lurralde Historikoaren eskumenekoa izanez gero.
Beraz, ondorioztatu behar da Arabako Lurralde Historikoak eskumen esklusiboa edo arau-garapena duen gai baten gaineko mezenasgorako zerga pizgarrien eta irabazteko xederik gabeko erakundeen zerga-araubidearen foru-araua aplikatzeko Erregelamendua onartzen duen Foru Dekretuaren proiektua denez, Aholku Batzorde honen nahitaezko irizpena behar dela, Arabako Foru Administrazioaren Aholku Batzordea sortu eta haren Erregelamendu Organikoa onartzen duen martxoaren 30eko 40/1999 Foru Dekretuaren 3.1.b) artikuluan xedatutakoaren arabera.
ii.- PROZEDURA.
a) Xedapen orokorrak egiteko prozedura. 
1.Aplikatu beharreko arautegia. 
Foru Gobernu Kontseiluaren otsailaren 28ko 6/2023 Foru Dekretuak Arabako Foru Aldundiaren xedapen orokorrak egiteko prozedurak onesten ditu (2023ko martxoaren 8ko ALHAO, 28 zenbakia). Azken xedapenak dio ALHAOn argitaratu eta hurrengo egunean sartuko dela indarrean.
Irizpenerako aurkeztu diguten proiektua prestatzeko prozedura maiatzaren 28ko 309/2025 Foru Aginduaren bidez hasi zuen bigarren diputatu nagusiordea eta Ogasun, Finantza eta Aurrekontu saileko foru diputatuak.
2.Urteko araugintza plana. 
6/2023 Foru Dekretuaren 4. artikuluak hauxe ezartzen du: urte bakoitzeko azken hiruhilekoan Arabako Foru Aldundiak urteko araugintza plana onartuko du, eta bertan hurrengo urteko ekitaldian onartzeko proposatu asmo dituen araugintzako ekimenak jasoko dira. Organo eskudunak urteko araugintza planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra.
2025eko Urteko Araugintza Plana berrikusi ondoren, egiaztatu da arau-ekimen hau ez dagoela aurreikusita plan horretan, baina, Ogasun, Finantza eta Aurrekontu Saileko foru diputatuaren maiatzaren 28ko 309/2025 Foru Aginduan adierazten den bezala (proiektatutako dekretua egiteko prozedurari hasiera ematen diona), beharrezkoa da hura izapidetzea, indarrean dagoen abenduaren 23ko 35/2021 Foru Araua, irabazteko xederik gabeko erakundeen zerga-araubidea eta mezenasgoaren zerga pizgarriak arautzen dituena, erregelamendu bidez garatzeko, orain arte indarrean egon den erregelamenduak jada indarrean ez dagoen mezenasgoaren foru-arau bat garatzen baitu.

3. Erregulazio onaren printzipioak. 
Proiektuaren hitzaurreak justifikatzen du bat datorrela Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan araututako erregulazio onaren printzipioekin, baita Arabako Foru Aldundiaren xedapen orokorrak egiteko prozedura onesten duen Foru Gobernu Kontseiluaren otsailaren 28ko 6/2023 Foru Dekretuaren 3. artikuluan arautzen direnekin ere.  
Hala, premiaren eta efikaziaren printzipioei dagokienez, arau hau beharrezkoa da Irabazteko xederik gabeko entitateen zerga araubidea eta mezenasgorako zerga pizgarriak arautzen dituen abenduaren 23ko 35/2021 Foru Araua erregelamendu bidez garatzeko. Proportzionaltasun printzipioarekin bat etorriz, adierazitako helburua lortzeko ezinbestekoa den arauketa biltzen du, ez baitago eskubideak gutxiago murrizten dituen aukera arautzailerik. Segurtasun juridikoaren eta eraginkortasunaren printzipioen arabera, koherentea da ordenamendu juridikoarekin, eta baliabide publikoen kudeaketa eraginkorragoa ahalbidetzen du. Gardentasunaren printzipioa ere betetzen du, argi eta garbi identifikatzen baitu bere asmoa, eta, araua egiteko prozedura egiten ari zen bitartean hartzaile izan litezkeenen parte hartze aktiboa ahalbidetu da, entzunaldiko izapidearen eta jendaurreko informazioaren bidez. 
4. Nahitaezko txostenak eta izapideak. 
Espedientean ageri dira arau inpaktu laburtuaren txostena, generoaren araberako eraginaren txostena eta omisioari buruzko txostena, Zerga Araudiaren Zerbitzuak eginak, eta Berdintasun Zerbitzuak ematen duen aldeko oharren txostena, 6/2023 Foru Dekretuaren 7. eta 8. artikuluetan aurreikusitako izapideak. 
5. Aldez aurreko kontsulta publikoa eta entzunaldiko eta jendaurrean jartzeko izapidea. 
Prozedura hasteari buruzko maiatzaren 28ko 309/2025 Foru Aginduak, azalpen zatian, eta arau eraginari buruzko 2025eko ekainaren 19ko txostenak, aldez aurreko kontsulta publikoko izapidea egin dela jakinarazten dute, Arabako Foru Aldundiaren webgunearen bidez 10 egun baliodunez, eta ez da proposamenik edo oharrik egin. Era berean, espedientean jasota dago proiektua entzunaldiko eta jendaurrean jartzeko izapidearen pean egon dela 10 egun balioduneko epean, alegaziorik jaso gabe. 
iii.- PROIEKTUAREN DESKRIBAPENA .
Foru Dekretu honen proiektuaren funtsezko zatia zazpi kapitulutan (hamahiru artikulu guztira), xedapen gehigarri batean, xedapen indargabetzaile batean eta bi azken xedapenetan egituratzen da.





I. kapitulua irabazteko xederik gabeko erakundeen zerga araubide berezia aplikatzeko prozedurari, memoria ekonomikoari eta atxikitzeko eta kontura sartzeko betebeharretik kanpo uzteko eskubidearen egiaztapenari buruzkoa da, hori guztia Foru Arauaren II. tituluarekin lotuta, irabazteko xederik gabeko erakundeez eta haien zerga araubideaz arduratzen baita:
  Kapitulu horren barruan, proiektuaren 1. artikuluak irabazteko xederik gabeko erakunde horien zerga  araubide berezia aplikatzeko hautua arautzen du; horri dagokionez, Sozietateen Atalaren hainbat ekarpen sartu dira, hala nola Onura Publikoko Kooperatibei eta Gizarte Ekimeneko Kooperatibei buruzko aipamena I. ataleko bigarren paragrafoan, atal bereko b) letrako azalpen-memoriaren edukia, eta Foru Arauaren 4. artikuluko a) letraren azken tartekian aipatzen diren federazio eta elkarteentzako baldintza gehigarri bat. 
 2. artikulua, bere aldetik, toki-zergen ondorioetarako zerga araubide berezia aplikatzeaz arduratzen da, foru-arauaren 18. artikuluan xedatutakoaren arabera.
  3. artikulua Foru Arauaren 5. artikuluak aipatzen duen memoria ekonomikoan zentratzen da. Memoria ekonomiko horrek, gutxienez, jaso beharko duen informazioaren artean, Sozietateen Atalak eskatuta, dagokion erakundeak merkataritza-erakundeetan parte hartzeagatik jasotzen dituen edozein eratako errentak arautzen dituena aipamen bat sartu da.
Hasierako kapitulu hori 4. artikuluarekin amaitzen da, zeinak Foru Arauaren 14. artikuluan jasotako aurreikuspenak garatzen baititu, irabazteko xederik gabeko erakundeek jasotako errenta salbuetsiak atxikitzeko edo kontura sartzeko betebeharretik kanpo uzteari dagokionez. 
Jarraian, II. kapitulua irabazteko xederik gabeko erakundeen zerga araubideaz ari da, batez ere Foru Arauaren 5. artikuluan araututakoari dagokionez. Horrela, Foru Dekretuaren 5. artikuluak interes orokorreko xedeen jazarpenari buruzko puntu batzuk argitzen ditu; 6. artikulua administrazio- eta kudeaketa-gastuak arautzen dituena da; eta 7. artikuluak irabazteko xederik gabeko erakundeen ordezkari gisa izendatutako administratzaileen ordainsariak jorratzen ditu, Foru Arauaren 5. artikuluaren 6. apartatuaren azken paragrafoan aipatzen den atxikitzeko betebeharretik kanpo uzteko.
Sozietateen Atalak eskatuta proiektuan sartutako III. kapituluari dagokionez, mezenasgorako pizgarri fiskalen hainbat alderdi jorratzen ditu, zehazki konpentsazio sinboliko edo ospetsuarekin lotutakoak (8. artikulua).
Bestalde, IV. Kapituluak Foru Arauaren III. Tituluko II. Kapituluan aipatzen diren dohaintzen, donazioen, ekarpenen eta zerbitzuen doako prestazioen zerga araubidearen arloko informazio- eta justifikazio-betebeharrak arautzen ditu. Alde batetik, 9. artikulua kasu horietan aurkeztu beharreko informazio-ereduaz arduratzen da; bestetik, 10. artikuluak entitate ez-egoiliar jakin batzuen alde egindako dohainen, dohaintzen, ekarpenen eta zerbitzu kengarrien doako prestazioen justifikazioari heltzen dio.
V. kapituluari dagokionez, 11. artikulura mugatzen da, zeinak garatzen baitu Foru Arauaren 29. artikuluan aurreikusitakoa interes orokorreko jardueretan kengarriak diren gastuei dagokienez.



Bestalde, VI. kapituluak artikulu bakarra du (12. artikulua), eta lehentasunezko jardueretako dohaintzen, donazioen, ekarpenen eta zerbitzuen doako prestazioen kengarritasun-kasuak zehazten ditu, Foru Arauaren 3.1 artikuluan jasotako pizgarri fiskalei dagokienez (Mezenasgoko lehentasunezko jarduerak eta programak). Kontuan hartu behar da Sozietateen Atalak 12. artikuluaren izenburua eta I. apartatuaren edukia idatzi dituela proiektuan.
Xedapen-zatiarekin amaitzeko, VII. kapitulua, 13. artikuluan, aparteko interes publikoa duten gertaerei laguntzeko programez arduratzen da, Foru Arauaren 32. artikuluarekin lotuta.
Xedapen gehigarri bakarra zerga araubide bereziaren aplikazioaz eta egiaztapenaz ari da, Eliza Katolikoaren eta beste eliza, konfesio eta komunitate erlijioso batzuen kontura atxikitzeko edo sartzeko betebeharretik salbuesteko, hori guztia Foru Arauaren 35. eta 36. artikuluekin lotuta.
Lehen adierazitakoarekin bat etorriz, Xedapen Indargabetzaile Bakarrak berariaz indargabetzen du urriaren 19ko 60/2004 Foru Dekretua, irabazteko xederik gabeko entitateen araubide fiskala eta mezenasgoaren pizgarriak aplikatzeko Erregelamendua onesten duena.
Aztergai dugun arau proiektua bi azken xedapenekin amaitzen da: lehenengoak araua indarrean noiz sartuko den zehazten du (ALHAOn argitaratu eta hurrengo egunean), eta bigarrenek garapenerako gaikuntza egiten dute Ogasun, Finantza eta Aurrekontu Saileko foru diputatuaren alde.
iv. - PROIEKTUAREN AZTERKETA. 
Irizpenaren xede den Foru Dekretuaren proiektuari dagokionez, jarraian artikulu eta kapitulu batzuen azterketa eta oharrak gehitzen dira: 
1. IRABAZTEKO XEDERIK GABEKO ENTITATEEN ZERGA ARAUBIDE BEREZIA APLIKATZEKO PROZEDURA, MEMORIA EKONOMIKOA ETA ATXIKIPENAK ETA KONTURAKO SARRERAK EGITEKO BETEBEHARRETIK SALBUESTEKO ESKUBIDEA EGIAZTATZEA
35/2021 Foru Arauaren 4. artikuluak xedatzen duenaren arabera, irabazteko xederik gabeko erakundeek, irabazteko xederik gabeko entitateen zerga-araubide bereziari heltzeko, zerga-administrazioari jakinarazi behar diote araubide hori aukeratu dutela, erregelamenduz garatzen den errolda-aitorpenaren bidez.
Arabako apirilaren 9ko 3/2025 Foru Arauarekin (Arabako Lurralde Historikoko zerga sistemako zerga jakin batzuen eta beste zerga foru arau batzuen berrikuspena), 2025eko urtarrilaren 1etik aurrera hasten diren zergaldietarako ondorioekin, araudia 35/2021 Foru Arauaren aldaketetara egokitzen da.
Ildo horretan, aukera hau gehitzen da: Kooperatiben Araubide Fiskalari buruzko ekainaren 9ko 16/1997 Foru Arauaren 43.2 artikuluak egindako igorpenaren bidez, abenduaren 23ko 35/2021 Foru Arauaren 7. artikulutik 17. artikulura bitartean aurreikusitako zerga-araubide espezifikoa aplikatu nahi duten onura publikoko kooperatibei eta gizarte-ekimeneko kooperatibei dagokienez. Horrek araubide hori osorik aplikatzea dakar, 16. artikuluan aurreikusitako aukera baliatzeko eta jakinarazteko betebeharra barne, eta ezin da automatikoki aplikatu mezenasgo araubidea.
Era berean, sozietateen gaineko zergan eta ez-egoiliarren errentaren gaineko zergan, onura publikoko kooperatibei eta gizarte-ekimeneko kooperatibei aplikatu beharreko zerga-araubidea abenduaren 23ko 35/2021 Foru Arauaren 7. artikulutik 17. artikulura bitartean aurreikusitakoa izango da (35/2021 Foru Araua, irabazteko xederik gabeko entitateen zerga-araubidea eta mezenasgoaren zerga pizgarriak arautzen dituena). 
Gainera, pertsona juridikoek egiten dituzten dohaintza eta ekarpenei eta herri onurako kooperatiben eta gizarte ekimeneko kooperatiben alde egiten diren enpresa arloko lankidetzako hitzarmenei foru arau horren III. tituluaren II. kapituluaren artikuluak eta, gainera, 28. artikulua aplikatuko zaizkie.
Foru Arauaren 16. artikuluaren arabera, titulu honetan araututako zerga araubideari heldu nahi dioten irabazteko xederik gabeko entitateek Zerga Administrazioari eskatu beharko diote epea eta forma erregelamendu bidez garatzeko.
Gainera, Foru Arauak ezartzen du zergadunek araubide berezia aplikatzeko eskaerarekin batera aurkeztu beharko duten dokumentazioa, honako hauek barne: eraketa-eskritura edo -akta, erakundearen estatutuak, helburuak azaltzen dituen memoria, dagokion erregistroan inskribatuta egotearen egiaztapena, bai eta erakundearen legezko ordezkariek sinatutako erantzukizunpeko adierazpen bat ere, haren 5. artikuluan ezarritako baldintzak betetzeari buruzkoa. 
4. artikuluko a) letraren azken tartekian xedatutakoaren arabera, federazioen kasuan, arauak eskatzen du federazioetako erakunde guztiak egokiak izatea araubiderako, eta, beraz, horietako bakoitzaren egiaztagiriak eskatu behar dira aukera baliatzean. Arabako Lurralde Historikoan, arauketa horrek berezitasuna du; izan ere, kirol-federazioen eta -elkarteen kasuan, berariaz ezarritako betebeharra da sartu berrientzako erantzukizunpeko adierazpena eta errolda-aitorpena aurkeztea. Aitorpen horri erantsiko zaio, nahitaez, sartutako erakundearen legezko ordezkariaren erantzukizunpeko adierazpena, eskatutako baldintzak betetzen direla eta onura publikokotzat jotzen dela egiaztatzen duena, federazioa edo elkartea hasieran eratu zenean aplikatu beharreko modu berean.
2. ONURA PUBLIKOKO KOOPERATIBEK ETA GIZARTE EKIMENEKO KOOPERATIBEK BETE BEHARREKO BALDINTZAK
Onura publikoko kooperatibek eta gizarte-ekimeneko kooperatibek bete behar dituzten betekizunei dagokienez, sozietateen gaineko zergari eta tokiko tributuei dagokienez, hurrenez hurren, Kooperatiben Araubide Fiskalari buruzko ekainaren 9ko 16/1997 Foru Arauaren 43. artikuluko bigarren eta hirugarren apartatuak aplikatu ahal izateko, irabazteko xederik gabeko entitateen zerga araubidea eta mezenasgorako pizgarri fiskalak arautzen dituen abenduaren 23ko 35/2021 Foru Arauaren artikulu jakin batzuetara igorriz, proiektuak nolabaiteko anbiguotasuna ohartarazten du erakunde horiek 35/2021 Foru Arauaren 5. artikuluan ezarritako baldintzak bete behar dituzten ala ez erabakitzeko.





Hala, alde batetik, irabazteko xederik gabeko erakundeen zerga araubide bereziaren aldeko hautua jakinaraztearekin batera aurkeztu beharreko dokumentazioaren artean, 1. artikuluaren lehen apartatuak d) letran eskatzen du “Foru Arauaren 5. artikuluan (35/2021) ezarritako baldintzak betetzeari buruz erakundearen legezko ordezkariek sinatutako erantzukizunpeko adierazpena” (35/2021), baina letra beraren barruan gehitzen du, aurrerago, honako hau: “Onura Publikoko Kooperatiben eta Gizarte Ekimeneko Kooperatiben kasuan, erantzukizunpeko aitorpenak Arabako Lurralde Historikoko kooperatiben zerga araubideari buruzko ekainaren 9ko 16/1997 Foru Arauan araututako zerga araubidearen berezitasunei erreparatuko die”.
Hala ere, proiektuaren lehen artikulu bereko 5. apartatuak hau gehitzen du: “Foru Arauaren II. tituluan aurreikusitako araubide berezia aplikatzeko, zergaldi bakoitzean, Foru Arauaren 5. artikuluan aurreikusitako baldintzak eta betekizunak bete beharko dira”. Xedapen horrek, aldiz, pentsarazten du 35/2021 Foru Arauaren 5. artikuluko baldintzak eta betekizunak onura publikoko kooperatibei eta gizarte ekimeneko kooperatibei ere eska dakizkiekeela.
Aholku Batzorde honen ustez, onura publikoko kooperatibei eta gizarte-ekimeneko kooperatibei eska dakizkiekeen baldintzak, Kooperatiben Araubide Fiskalari buruzko ekainaren 9ko 16/1997 Foru Arauaren 43. artikuluan ezarritako zerga-onurei heldu ahal izateko, sozietateen gaineko zergari eta tokiko tributuei buruzkoak barne, kooperatiba horientzat 16/1997 Foru Arauaren 41. eta 42. artikuluetan zerrendatzen direnak dira, eta erakunde horiei ez zaie eskatuko, gainera, Irabazteko xederik gabeko entitateen zerga-araubidea eta mezenasgoaren zerga pizgarriak arautzen dituen abenduaren 23ko 35/2021 Foru Arauaren 5. artikuluan ezarritako baldintzak betetzea.
16/1997 Foru Arauaren 41. eta 42. artikuluek kooperatiba horiek identifikatzeko baldintzak zehazten eta ezartzen dituzte. Halaber, 16/1997 Foru Arauaren 44. artikuluak kooperatiba horiek "onura fiskalak galtzea" arautzen du. Azkenik, 16/1997 Foru Arauaren 43. artikuluaren 2. eta 3. atalek irabazteko xederik gabeko entitateen zerga-araubidera egiten duten igorpena partziala da, eta ez osoa.
Aurrekoaren ondorioz, proiektuan puntu horri buruz ezarritakoa bat dator ordenamendu juridikoarekin, baldin eta adierazitako zentzuan interpretatzen bada, hau da, onura publikoko eta gizarte-ekimeneko kooperatibek, ekainaren 9ko 16/1997 Foru Arauaren 43. artikuluan ezarritako zerga-onurei heldu ahal izateko, sozietateen gaineko zergari eta tokiko tributuei buruzkoak barne, 16/1997 Foru Arauaren 41. eta 42. artikuluetan horientzat ezarritako baldintzak bete behar dituzte, eta ez dituzte eskatu behar, ordea, abenduaren 23ko 35/2021 Foru Arauaren 5. artikuluan oro har ezarritako baldintzak.
3. INFORMAZIOA EMATEKO ETA AGIRI BIDEZ JUSTIFIKATZEKO BETEBEHARRAK
IV. kapituluak dohaintzen, donazioen, ekarpenen eta zerbitzuen doako prestazioen zerga araubidearen arloko informazio- eta justifikazio-betebeharrak arautzen ditu. Foru Arauaren 26. artikuluak, zerbitzu kengarrien dohaintza, donazio, ekarpen eta doako prestazioen justifikazioari buruzkoak, zerbitzu kengarrien dohaintzen, donazioen, ekarpenen eta doako prestazioen eraginkortasuna baldintzatzen du, erakunde onuradunak erregelamendu bidez garatzeko onartzen den informazio eredua aurkeztuz.

Foru Arauaren xedapen iragankor bakarrak informazio-betebehar jakin batzuk ezartzen ditu, zerga araubide berria aplikatzeko, Foru Arau hau indarrean jartzen den unean irabazteko xederik gabeko erakundeen zerga araubideari eta mezenasgoaren zerga pizgarriak arautzen dituen otsailaren 24ko 16/2004 Foru Arauaren II. tituluan ezarritako zerga araubide berezia aplikatzen ari diren entitateek bete behar dituztenak.
Erregelamendu bidez, jasotako zerbitzuen dohaintzei, donazioei, ekarpenei eta doako prestazioak arautzen dituen informazio-ereduaren erregulazioa garatzen da.
Berritasunen artean, nabarmentzekoa da mezenasgoaren erakunde onuradunak informazio-eredua aurkeztea ez dagoela baldintzatuta ekarpena egiten duen pertsonak ziurtagiria eskatzera, ezta Foru Arauaren 26.3 artikuluan aurreikusitako prozedura ezartzera ere, salbuespenezko kasuetan datu jakin batzuk informazio-ereduan ez sartzea ahalbidetzen duen baimena lortzeko. Era berean, erakunde ez-egoiliar jakin batzuei ekarpenak egiten dizkien pertsonak justifikazio-dokumentazioa aurkezteko betebeharraren justifikazioa zehazten da, eta, horrekin batera, betebehar hori betetzetik salbuesten da, baldin eta irabazi-asmorik gabeko erakundeak berak informazio-eredua aurkezteko betebeharra badu.
4. IRABAZTEKO XEDERIK GABEKO ENTITATEEN ZERGA ARAUBIDEA
Foru Arauaren 20. artikuluko 3. atalak arautzen du ez dutela galduko dohaintza, donazioa, ekarpen edo zerbitzuen doako prestazio izaera, horiek egiten dituen pertsona edo erakundearentzat konpentsazio sinboliko edo ospetsua gertatzen den kasuetan, betiere haren publizitatea edo propaganda helburu nagusitzat ez badu.
5. INTERES OROKORREKO JARDUERAK
V. kapituluak Foru Arauaren 29. artikuluan aurreikusitakoa garatzen du, interes orokorreko jardueretan kengarriak diren gastuei dagokienez.
Irabazteko xederik gabeko entitateen zerga araubideari eta mezenasgorako pizgarri fiskalei buruzko Foru Arauaren 29. artikuluan xedatutakoaren arabera, sozietateen gaineko zergaren zerga oinarria, establezimendu iraunkorraren bidez jarduten duten zergadunen ez-egoiliarren errentaren gaineko zergaren zerga oinarria edo pertsona fisikoen errentaren gaineko zergaren zergadunen jarduera ekonomikoaren etekin garbia zehazteko, kengarritzat joko dira interes orokorreko helburuetarako egindako gastuak, eta erregelamenduak garatuko ditu zenbateko horiek kentzeko baldintzak. Hala, entitate edo pertsona interesdunek idatziz jakinarazi beharko diote Zerga Administrazioari interes orokorreko jarduera horiek egin dituztela, gastuaren zenbatekoa, bai eta dagokion jarduerak interes orokorreko helburuetarako egin duen ekarpena deskribatzen eta justifikatzen duen memoria bat ere.
6. LEHENTASUNA DUTEN JARDUERAK 
VI. kapituluan, lehentasunezko jardueretako dohaintzen, donazioen, ekarpenen eta zerbitzuen doako prestazioen kengarritasun-kasuak zehazten dira, Foru Arauaren 31. artikuluan jasotako pizgarri fiskalei dagokienez (Mezenasgoko lehentasunezko jarduerak eta programak. 


Lehentasunezko jarduera eta programetarako aurreikusitako pizgarri fiskalei dagokienez, Foru Arauaren 31. artikuluaren 2. ataleko a) eta b) letren lehen paragrafoak lehentasunezko jardueretan dohainen, dohaintzen, ekarpenen eta zerbitzuen doako prestazioen kengarritasuna aplikatzen zaien zenbatekoei egiten die erreferentzia, eta edozein ekarpen barne hartzen dela ulertzen da, dela monetarioa, dela espezietan, zerbitzuen doako prestazioak barne, betiere ekarpen horiek lehentasunezkotzat jotako jarduera edo programa estaltzeko erabiltzen badira. 
35/2021 Foru Arauak 32. artikuluan adierazten du kenkariaren oinarria gastuaren edo egindako inbertsioaren zenbateko osoa izango dela, publizitate euskarriaren edukia funtsezko moduan lehentasunezko jarduera horien dibulgazioari buruzkoa denean. Arauketa horrek erregelamendu-erregulazioa babesten du, eta, horren arabera, ekarpena gauzazkoa bada edo zerbitzuak doan ematea bada, ekarpena egiten duenarentzako gastua dohaintzan emandako ondasunaren edo emandako zerbitzuaren kontabilitate-kostu garbia izango da, eta, hala badagokio, alde batera utziko da dohaintza edo doako prestazio bat egitean, eta ez kostu bidezko eskualdatze bat egitean, uko egiten dion etekin-marjina posiblea.
Beraz, ez da kontuan hartu behar balizko mozkin-marjina, baizik eta dohaintzaren edo prestazioaren unean kontabilitatean erregistratutako balio garbia. 
Hau da, kontabilitateko kostu garbia bakarrik zenbatzen da, eta horrek eragotzi egiten du merkatuko balioagatik edo kostua baino prezio teoriko altuagoagatik kengarria den zenbatekoa handitzea, kenkaria uko egin gabeko mozkin marjinak dituen merkatu balio baten gainean kalkulatzea saihestuz. Ildo horretan, Erregelamenduak ez du irizpide berririk sartzen, ezta Foru Arauaren irismena zabaltzen ere; aitzitik, gauzazko ekarpenei eta zerbitzuen doako prestazioei aplika dakiekeen kostuaren araberako balorazio-irizpidea garatu eta zehazten du lehentasunezko jardueren kasu berezian, zerga araubidearen logika eta mugak mantenduz.
Oharrak:
Proposatzen da 12. artikuluaren 1. apartatuaren bigarren paragrafoan agertzen den ondasunaren kontabilitate-kostu garbia terminoa kontabilitate-balioarekin aldatzea, eta, halakorik ezean, 35/202 Arauaren 21. artikuluaren 1 a) apartatuan erabiltzen den ondarearen gaineko zergaren arauen arabera zehaztutako balioarekin.
Zerbitzuen doako prestazioetan, zerbitzu-emailearentzako zerbitzuen prestazioaren kostua, lagatako ondasunen amortizazioa barne, hala badagokio, aipatutako Foru Arauaren 21. artikuluaren 1.h artikuluak arautzen duen bezala.
7. APARTEKO INTERES PUBLIKOKO GERTAKARIAK SUSTATZEKO PROGRAMAK
VII. kapituluak adierazten du, Foru Arauaren 32. artikuluari dagokionez, aparteko interes publikoa duten gertaerei laguntzeko programak arautzean, erregelamendu bidez garatzen dela aparteko interes publikoa duten gertaerei laguntzeko programetarako aurreikusitako pizgarri fiskalak aplikatzeko behar den prozedura.
Era berean, Foru Arauaren 32. artikuluak arautzen du Zerga Administrazioak ahalmena duela zerga-onurak aplikatzeko beharrezkoak diren inguruabarrak edo baldintzak betetzen diren egiaztatzeko, eta, hala badagokio, bidezko erregularizazioa egiten du, eta erregelamendu bidez adierazten da aurrekoa aplikatuko zaiela aparteko interes publikoa duen gertaera hori sustatzeko zuzenean balio duten urte anitzeko proiekzioko propaganda- eta publizitate-gastuei.
8. XEDAPEN GEHIGARRI BAKARRA. Eliza Katolikoa eta beste eliza, konfesio eta komunitate erlijioso batzuk: zerga araubide berezia aplikatzea eta atxikipena edo konturako sarrerak egin beharretik salbuesteko frogatu behar dutena.
Foru Arauaren 35. eta 36. artikuluetan, zerga araubide bereziaren aplikazioa arautzen da, bai eta Eliza Katolikoaren eta beste eliza, konfesio eta komunitate erlijioso batzuen konturako atxikipena edo sarrera egiteko betebeharretik salbuesteko egiaztapena ere, bai eta hura aplikatzeko emandako arauak ere, erakunde horien berezko fundazioei dagokienez, zeinek Foru Arau honen 7. artikulutik 28. artikulura bitartean ezarritako zerga araubidea aukeratu ahal izango baitute, betiere azken kasu horretan Erakunde Erlijiosoen Erregistroan inskribatuta daudela egiaztatzen duen ziurtagiria aurkezten badute, aukera eta egiaztapenaren baldintzak erregelamendu bidez arautuz. 
IV. ONDORIOAK 
Foru Dekretu Proiektuak erregelamendu bidezko garapen proportzionala jasotzen du, ordenamendu juridikora egokitzen da eta araudian ezarritako eskumen eta lege gaikuntzaren esparruaren barruan ematen da, kalterik gabe eta betiere Foru Dekretu bera aurreko IV. kontsiderazio juridikoaren 2. atalean onura publikoko kooperatibek eta gizarte ekimeneko kooperatibek bete behar dituzten baldintzei buruz azaldutakoaren ildotik ulertzen bada.

